Mottager navn  
Adresse  
Post nr / sted

Hole, 08.01.2021

**Informasjon om koronavaksine til deg som er født i 1935 eller tidligere**

Hole kommune ønsker med dette brevet å informere deg som er 85 år og eldre om kommunens tilbud om vaksine.

Koronavaksinasjon er en del av det nasjonale vaksinasjonsprogrammet, og kommunen skal tilby vaksinen til sine innbyggere. Den er gratis.

Vi skal vaksinere i prioritert rekkefølge etter nasjonale retningslinjer. Disse innebærer at beboere på sykehjem og de over 85 år stiller først i køen.  
  
**Vi ringer deg om time for vaksinasjon**  
Timer for vaksinasjon settes opp fortløpende ut ifra det antall vaksiner vi mottar hver uke.  
  
*Du trenger ikke å ringe* til kommunen for å avtale tid, **vi ringer deg**.

Vaksinasjonen vil foregå kommunens helsestasjon på Hole Herredshus (Adresse: Viksveien 30)  
  
For noen vil det være aktuelt å få vaksine av hjemmehjelpstjenesten i sitt eget hjem. Dette får du nærmere beskjed om dersom det gjelder deg.

**Om vaksinen**   
I første omgang skal vi bruke vaksinen fraPfizer/BioNTech. Vaksinen består av to doser som skal gis med tre ukers mellomrom. Du vil ved innkalling til første vaksine, også få innkalling til vaksinedose nummer to.

Ved å vaksinere deg unngår du å bli syk. Du får ikke koronainfeksjon av å ta vaksinen. Husk at du fortsatt kan smitte andre selv om du er vaksinert, så det er viktig at du fortsetter å følge smittevernreglene.

**Dersom du ikke vil ta vaksinen**   
Det er frivillig å ta vaksinen. Dersom du *ikke vil ha vaksinen* må du gi oss beskjed om dette. Du kan ringe kommunen på tlf. nr.: 469 26 102 alle hverdager mellom kl. 9.00-15.00.

**Egenerklæringsskjema og legitimasjon**  
Du må fylle ut et egenerklæringsskjema ved vaksinering.Dette skjemaet ligger vedlagt og fylles ut før du møter til vaksinasjon.

Du kan også få hjelp til utfylling av vaksinatøren når du møter til vaksinasjon.   
Ta med legitimasjon (bankkort/ pass/førerkort) når du møter til vaksinasjon.

**Ytterligere informasjon**

Du finner oppdatert informasjon om vaksinering på nettsidene til Hole kommune og Folkehelseinstituttet:

<https://hole.custompublish.com/informasjon-om-koronavaksine.545500.no.html>

<https://www.fhi.no/sv/vaksine/koronavaksinasjonsprogrammet/>

Vennlig hilsen

Vaksinasjonsgruppen v/ kommuneoverlege Rolf Qvernheim